Kurašas

Kurašas () – nacionalinės uzbekų imtynės su diržais. Labai panašios baškirų imtynės vadinasi kurešas (), totorių – irgi kurešas ().

Kurašas atsirado kaip treniravimasis kautynėms, tiek savigynai, tiek karui. Tai atspindi taisyklės, kadangi imamasi su drabužiais, kurie imituoja kario aprangą. Draudžiama sugriebti už kelnių ar imtis ant žemės, kadangi labai pasilenkęs ar gulintis ant žemės negali apsiginti nuo ginklo atakos. Reikalavimas kautis tik stovint ugdo pusiausvyrą ir darbą kojomis, kas labai svarbu kaunantis kirstynių ginklais.

Imtynės stovint buvo svarbi senovinių ir viduramžių kautynių dalis, kadangi daugumai kirstynių ginklų (kalavijams ir kt.) reikia metro ar daugiau erdvės, kad būtų galima efektyviai juos naudoti. Stovint arti vienas kito jais naudotis neina, tad tenka susiimti. Parmetus priešą ant žemės padaroma vietos, kad parmetęs ar greta stovintis galėtų kalaviju ar ietimi nukauti parmestąjį. Todėl kuraše ir daugelyje kitų tradicinių imtynių kritimas ant žemės laikomas aiškiu pralaimėjimu.

Vėliau imtynės buvo tiesiog pramoga, švenčių, vestuvių, mugių dalis. Dar vėliau kurašas tapo savarankiška sporto šaka ir fizinio rengimosi būdu. Skirtinguose Uzbekistano rajonuose taisyklės skyrėsi.

Naujoji kurašo istorija 
XX a. 9-to dešimtmečio pradžioje Komilas Jusupovas (Комил Юсупов), žinomas kurašo, dziudo ir sambo imtynininkas, vienas didžiausių kurašo atkūrimo entuziastų, ėmė tyrinėti uzbekų imtynes norėdamas sukurti naujas universalias kurašo taisykles, kurios atitiktų tarptautinius standartus. 10-to dešimtmečio pradžioje Uzbekistane imta aktyviai atkūrinėti kurašą.

1998 m. rugsėjo 6 d. Taškente dalyvaujant 28 Azijos, Afrikos ir Europos šalių atstovams buvo įkurta Tarptautinė Kurašo Asociacija.

1999 m. balandį Taškente įvyko 1-asis pasaulio kurašo čempionatas.

2003 m. kurašą Azijos Olimpinė Taryba (TOK Azijos padalinys) pripažino oficialia sporto šaka.

2008 m. pradžioje Tarptautinės Kurašo asociacijos nariais buvo 102 Azijos, Afrikos, Europos, Amerikos ir Okeanijos nacionalinės federacijos. 9-tame IKA kongreso posėdyje, vykusiame prieš Penktą pasaulio kurašo jaunimo čempionatą, prisijungė dar 12 šalių, ir 2008 m. pabaigoje IKA nariais jau buvo 114 šalių.

Taisyklės 
 Vienas imtynininkas vilki žalią striukę, antras – mėlyną.
 Imamasi stovint.
 Imtynininkai stengiasi parmesti vienas kitą ant žemės. Metimo sėkmingumą vertina teisėjai:
 Parmetęs priešininką ant nugaros paskelbiamas laimėjusiu.
 Parmetęs priešą ant šono gauną taškų.
 Parmetęs ant pilvo ar sėdmenų gauna mažiau taškų.
 Kai taškų skaičius lygus, laimi tas, kurio paskutiniai gauti taškai didesni.
 Teisėjas stabdo imtynes ir vėl pradeda jas imtynininkams stovint susikibus, jei kuris iš imtynininkų suklumpa ar išeina iš imtynių zonos ribų.
 Neleidžiama griebti priešininką už kelnių. Sugriebimas už kitur leidžiamas.
 Veiksmas, pradėtas tatamio leidžiamoje zonoje ir baigtas už jos ribų, įskaitomas.
 Rungtynės vyksta pagal olimpinę sistemą, be paguodos imtynių.

Susirėmimo trukmė (grynoji trukmė) 
 vyrai:
 16-35 m. – 4 minutės
 11-16 ir 35-56 – 3 minutės
 4-11 ir virš 56 m. – 2 minutės
 moterys
 16-35 m. – 3 minutės
 4-16 ir virš 35 m. – 2 minutės

Nuorodos 
 IKA. International Kurash Asociation 
 International rules of organization and holding of Kurash competitions 

Tautinės imtynės
Uzbekijos sportas